上巳與二客游水月洞分韻得事字
作者：劉克莊
朝代：宋

paragraphs: 勝踐造物慳，貧交世情棄。
昔戒十客來，旦無一人至。
惟余暨兩君，鼎足坐水次。
歡言天氣佳，誰謂風土異。
高吟雜騷選，序酌逮髫穉。
滌崖去惡詩，捫石認缺字。
古來幾禊飲，傳者纔一二。
蘭亭感慨多，未了生死事。
杜陵更酸辛，窮眼眩珠翠。
旨哉茲日遊，超然遺塵累。
消摇千載後，尚有浴沂意。
巖扉滑如玉，歲月可鎸識。